정조 8년
行副提學沈豐之疏曰。誠惶誠恐。頓首頓首。謹百拜上言于主上殿下。伏以。臣猥徹三告。恭俟一遞。乃蒙勿施之敎。繼勤牌召之命。臣誠驚惶隕越。益無所措。噫。臣於是職。夫豈有一分堪承之望。而若其夤緣事會。怵畏嚴命。逃遁無路。冒昧承當。不但臣心之慙恧。無以自解抑。豈不上累綜核之政。下貽聽聞之惑哉。又況新錄完圈之後。長官之引遞。考之館規。自是古例。冒犯違傲。諒非獲已。昨値動駕。義重陪扈。雖不得不黽勉參班。而仍因蹲據。斷無是理。玆敢略入文字。仰瀆崇嚴。伏乞天地文母。諒臣難强之情。察臣當遞之義。亟許鐫改臣職名。仍勘臣瀆擾之罪。以肅朝綱。以安私分。不勝幸甚。臣於丏免之章。何暇贅陳他說。而區區憂愛。不容泯默。敢將獻曝之誠。仰備察蕘之盛。惟聖明少垂察焉。臣竊伏念有國之道。莫先於擇端良。而輔儲嗣。蓋儲嗣。爲國家之本。端良。又敎導之本也。故三代有道之長。必稱早諭。見於保傅傳者詳矣。於休我殿下。承皇天祖宗之佑。光啓昌辰。篤生元子。濬哲溫文之姿。固已有徵於孩笑嬉遊之間。八域群生。莫不欣欣相慶。封冊盛禮。翹足以俟。億萬年無疆之休。已基於斯。而若其薰陶德性之方。有不容少緩者。臣適叨近密之地。獲瞻岐嶷之儀。麤苧之衣。木綿之袴。惜福崇儉。無庸加勉。而未知左右近習之類。起居飮食之節。果皆無一不出於正否。輔養之官。相見有時。姆嬭之屬。親昵無常。語言或涉鄙俚。則輒加禁斷。器用或近玩好。則亟令斥退。俾盡蒙養之功。而仍又申戒廟堂。播告方岳。朝著之上。峻選文學之士。草野之中。廣搜經術之儒。預儲師友之望。以待离筵之開。則將見睿德日就。令聞孔彰。貽燕之謨增光。磐泰之基永鞏。豈不休哉。惟殿下。深留聖意焉。臣竊觀天下國家之治。未有不以奮勵而興。因循而壞。蓋奮發則志有定向。姑息則事必泮渙。故先正臣李珥。撰進聖學輯要也。以修己爲爲政之本。立志爲修己之本。繼引程子語以結之曰。君志定而天下之治成。從古帝王。雖其德有淺深。功有大小。而要不能捨此。而爲政則一也。今我殿下。以不世出之姿。當大有爲之會。粵自御極之初。銳意赴功。勵精圖理。痛文武恬嬉之習。而屢發中朝之歎。思矯革變通之政。而輒勤下詢之擧。振作之意。溢於辭表。治效之成。期於目下。環東土大小臣民。莫不以大奮發大作爲。蘄望我殿下者。九年于玆。而夷考其效。迄未有尺寸之進。而竊覸近日以來。奮勵之志。漸不如初。姑息之意。從以時乘。駸駸有漢文帝謙讓退托底意。以疏以啓。有急於民隱時弊。則卽賜嘉納。劃令覆啓。懸鈴之飭。秉燭之待。若將不日釐改。而畢竟或歸之流來已久。或諉之從後稟處。汗漫彌縫而止。科擧之弊。擬欲一變。而措劃不定。漁鹽之稅。詢及八路。而停當無期。此莫非任事之臣。不能左右先後。竭誠對揚之致。而殿下立志之工。亦恐有欠於朱夫子勇猛奮躍。直前向上之訓矣。至於經筵講讀。卽所以進學成德之本。尤不可以應文備故爲也。而數三年間。作輟無常。喉院取稟。停日居多。竝與應文備故而寂寥焉。間或召對儒臣。而草草文義。怱怱酬酢。惟其如是也。爲講官者。專習句讀音釋。不究微辭奧旨。以捱過了當爲能事。此何足以開發聖聰。啓沃聖心。以造乎高明光大之域乎。以我殿下天縱之姿。日躋之聖。固無待於臨筵討論之工。而從古哲辟。必汲汲孜孜。如或不及者。誠以體乾之工。不容暫息。懋時之學。不宜少間故也。伏願聖上。繼自今。毋曰生知。而益加致知之力。毋謂旣聖。而愈勉克聖之道。政令施措之際。祛姑息而恢奮發。朝晝進講之節。戒間斷而懋輯熙。以副一國臣庶顒若之望焉。嗚呼。明義一書。卽我東之春秋。而亂本未鋤。凶徒莫懲。一年二年。無地可讀。寧不痛恨乎哉。倫彝之不明。職由於堤防之不嚴。堤防之稱。何爲而作也。築岸曰堤。遏流曰防。蓋言築土爲堤。以防汎濫之謂也。防水之堤。尙不可不謹。矧在防亂之堤乎。今之爲防則異於是。螻蟻之穴潛窄。而罔念捧土之塞。羸豕之躑已孚。而莫思豶牙之術。懲討不行。旣使屈法而倖逭。用捨無當。馴致帶累而冒占。以至外似疏振。而反啓釁孽覬覦之歎。內或依違。而全昧古人若浼之意。義理漸晦。人志靡定。涓涓不已。幾何江河。不爲之堤。不爲之防。今日諸臣。固有其罪。而臣於此。亦不能無憾於天地之大者。蓋自丙丁以來。舊逆新孽。種生節蔓。賊勢滔天。王綱墜地。幸賴我聖上默運之神機。不大聲色。再奠宗祊。而噫。彼元惡自在。輿憤未洩。三司之舌弊矣。合辭之紙毛矣。而亂本無可鋤之日。凶徒無可懲之期。言念及此。毛骨俱竦。伏願殿下。廓揮乾剛之斷。亟允夬正之請。以扶將頹之綱。以嚴幾壞之防焉。言路。卽國家之血脈。血脈不通。則人於是病焉。言路不通。則國於是替焉。粵在唐虞之時。群賢滿廷。嘉言罔伏。而尙有進善之旌誹謗之木。廣開不諱之門。則言路二字。豈非爲國之急先務乎。今我殿下。以不諫入之聖。恢導使言之規。樂聞之意。發於絲綸。容直之度。廓如山藪。卽阼以後。未嘗有以言獲罪之人。來諫之盛。高出百王。而試看近日。噤默成風。衮闕之箴。尙矣無論。官師之規。闕然無聞。間有一疏一章之稍及論人。則衆目俱瞠。百喙交咻。看作朝廷之變怪。似此言路。開乎否乎。雖以向來。求言時事言之。卿宰侍從。無人不言。囊封沓至。公車塡咽。外面看過。可謂言路之大闢。而顧其爲說。則不過是依樣葫蘆。片言隻字。未聞攖鱗而犯顔。連章屢牘。率歸塞責而備數。徒見其言愈多而路愈塞矣。且昨春一儒臣之疏。雖未知遣辭之如何。而以批旨下者仰覩。則所言者義理。所辨者忠逆。而批旨始下於屢月。原疏終至於留中。如是而孰肯爲殿下論事。爲殿下進言乎。臣愚死罪。竊以爲殿下聽納之誠。莫或孚格於下。責己求助之敎。非不丁寧懇惻。而終未免爲文具之歸。則應旨之臣。亦皆曰上旣以文具而求之。則下亦當文具而應之。語稍涉於鯁直。筆屢回於磨礱。只以沒模稜無關係之語。橫豎說去。苟且彌綸。此豈他故。寔由於殿下。有求言之名。而無求言之實故耳。開心推腹。康色和顔。何嘗髣髴於訑訑。而含糊鶻突。便作無言之世界。豈不爲聖朝之一大欠事乎。倘殿下。求之以誠。採之以誠。用之以誠。翕受敷施。莫不一出於誠。而言路閉塞。猶復前日。則臣請伏妄言之罪。惟殿下念哉。理國之道。莫先於生財。生財之道。莫先於務本。欲生財而不務本。雖日節而求其足。財恒不足矣。伏覩我殿下。粵自履端之初。深軫節用之方。乘輿服御之物。不取華飾。宮房折受之劃。竝歸度支。雖以臣耳目之所及言之。職忝出納。已多年所。曾未見一張標紙。下於該曹該廳。貢獻停進之時。例有自京代封之規。而慈殿慈宮所進之外。斗米尺帛。不許內入。其於節財之道。可謂靡不用極。而國計歲耗。經費日縮。漢藏乏貫朽之錢。齊實無可發之粟。此緣於生財之道。未得其要而然矣。大學挈矩章不云乎。生之者衆。食之者少。爲之者疾。用之者徐。卽是生財之第一義。而今則一人耕之。百人食之。趨末者多。務本者少。加以華侈成習。朴素掃地。朝廷縉紳。不事廉約。委巷匹庶。轉尙奢僭。婚姻之家。資裝爲禮。免新之規。飮食若流。畢竟作宰而莅藩。惟事剝膚而充慾。如是而民生安得不困瘁。財用安得不匱渴乎。伏願殿下。訓厥臣隣。痛斷冗費。率彼遊手。盡緣南畝。使之出奢而入儉。厚本而抑末。則不出數年。將見坻京之積。而若其偃草之化。塞源之術。又在於益懋節省之道。俾盡躬率之美而已。上好下甚。特一轉移間事耳。惟殿下念哉。國之有紀綱。所以統理上下。條貫體要者也。故紀綱立。則尊卑有序。而賞罰不紊。紀綱不立。則萬事叢脞。而百爲委靡。譬若絲之有紀。網之有綱。肆惟古昔聖王。莫不以振紀立綱。爲急務。彝倫有敍。則曰肇修人紀。威福不移。則曰摠攬權綱。爲治爲國之道。捨是紀綱而何由哉。顧今世道日下。風俗日卑。以言乎朝廷之上。侍從之官。不有定式。而召牌之違。或多在家。參謨之臣。濫率跟騶。而飭敎之下。不卽自首。半日廷參。班行之錯亂。全不成樣。歲首賓對。懸頉之夥然。又復如前。以言乎藩閫之列。考課之政。委寄甚重。而苟不揷軟。間致逞憾。那移之罪。法禁至嚴。而專事肥己。無難負恩。籌司草記。未免逾時。諸道査啓。率歸過限。似此紀綱。其將謂立乎否乎。一此不已。則朝綱無可振之期。法紀無可樹之日。寧不大可寒心哉。伏願聖上。申戒大僚。以肅朝廷之紀綱。董飭朝廷。以嚴藩閫之紀綱。俾各統上下而貫體要。嚴內外而序尊卑。以至法紀不紊。頹綱永肅焉。噫。士大夫名節。所關非細。風俗之振勵。士趨之端方。專係於崇名義而奬氣節。故朱夫子之告宋孝宗曰。昇平無事之世。進用輕爵祿不詭隨之士。然後可以消患於未然。折奸於將萌。然則名節二字。豈非導世樹風之急先務乎。惟我國家規模。專尙名節。祖宗朝培養之化。四百年扶植之效。雖東京之節義。北宋之名敎無以尙矣。而不幸近年以來。權奸流毒。痼習難醫。振刷之念。非不至矣。矯革之志。非不切矣。而流俗之樂放縱。如水易下。士子之憚名檢。若山難登。縉紳之間。如有好爵而行義筌蹄。章甫之流。利在科目而學識弁髦。敦禮好古之稱。看作平城之干羽。容身苟祿之習。便爲當世之中庸。滔滔俗尙。不復知名節之爲何物。世道至此。良亦痛心。其可不亟思所以崇奬導率之方乎。伏願聖上。勿以習尙之不古。世趨之不端爲憂。而必以崇名奬節。定爲一副當規模。用捨之際。必以是。進退之時。必以是。上自朝廷。下至草野。咸使曉然知聖心之所欲爲。則桴鼓之響。風動之休。庶可跂足而俟矣。臣無任瞻天仰聖激切屛營之至。謹昧死以聞。答曰。省疏具悉。職在論思之長。陳此匡救之說。予庸嘉乃。當反諸身體察。外此諸條。無非格語。亦欲留意措置。卿其勿辭察任。